A la fin dal 2005 ReddKaa al cjape in man un altri viaç il progjet, chest viaç zontant inmò une schirie di musiciscj locâi e no dome. Il disc, ""Real"", al conten 14 tracis stilisticamentri plui maduris e omogjenis di ""Technotitlàn"". Regjistrât e mixât di Irko Studiobeat a Preganziol (TV), il disc al tache cu la violentissime ""Estremist"" par passâ a le furlano-polemiche ""Clap tal suei"", vie vie fin a tocs come ""Soreli"", che al dopre un ritornêl popolâr (""su la plui alte cime / al jeve il soreli a buinore..."") in tun contest neo-soul. Il disc al conten encje doi tocs par talian, di cui un, ""Who's the king"", cul gurizan Giuann Shadai e il belumàt Mole, al ven doprât come prin singul, cun tun video in animazion digjitâl fat di ReddKaa stes in trê mês di lavôr, video mandât su network nazionâi come Rai e All Music in programs musicâi, cun tun sucès plui che bon a livel talian. Subit prime da la jessude da l'album ReddKaa al clame a sunâ cun lui Mattia Cuttini (aka MattiaC) e Christian Pevere (Kappah), fasint dai Madrac un grop vêr e propri.